欧阳修
晏太尉西园贺雪歌
阴阳乖错乱五行，穷冬山谷暖不冰。
一阳且出在地上，地下谁发万物萌。
太阴当用不用事，盖由奸将不斩亏国刑。
遂令邪风伺间隙，潜中瘟疫於疲氓。
神哉陛下至仁圣，忧勤悬祷通精诚。
圣人与天同一体，意未发口天已听。
忽收寒威还水官，正时肃物凛以清。
寒风得势猎猎走，瓦乾霰急落不停。
恍然天地半夜白，群鸡失晓不及鸣。
清晨拜表东上合，郁郁瑞气盈宫庭。
退朝骑马下银阙，马滑不惯行瑶琼。
晚趋宾馆贺太尉，坐觉满路流欢声。
便开西园扫征步，正见玉树花凋零。
小轩却坐对山石，拂拂酒面红烟生。
主人与国共休戚，不惟喜悦将丰登。
须怜铁甲冷彻骨，四十余万屯边兵。